Ви...
Алекса Шантић 

Ви, те вам слаба душа у мору сујете тоне,
    У кругу што се чује ваш родољубља глас,
Ви, те вам у малом срцу пусте се жеље гоне
            Снивајућ славу, час', -

Покаж'те вашим радом, прегнућем вашим, дјелом,
    Дому, народу своме ваш родољубља мар,
Стан'те на браник права узгоренијем челом
            За општу свету ствар.

Бацајте маску с лица, отвор'те ваше груди
    Чистој истини неба. Маните празан глас
И разметање ваше. Будите дјелом људи,
            И народ славиће вас.
У Мостару, 25. марта 1891.
Шантићеве песме 1891.